**S smehom in dobro volji nad virus: Hiša smeha**

Iz papirnate škatle skupaj z otrokom naredimo hišico z režo. Poimenujemo jo **HIŠICA SMEHA**. Njen namen je, da vanjo shranjujemo zabavne rime, smešnice, šaljivke, sličice in drugo, kar v naši družini prispeva k dobri volji in smehu.

Pripovedujemo smešnice in jih zapišemo na majhne listke, napišemo rime, narišemo zabavne živali. Nato listke vržemo v hiško. Ko bo v vaši hiši premalo smeha in dobre volje, jo odpremo in berem smešnice in šale ali si ogledujemo zabavne živali.

V nadaljevanju vam predlagam nekaj **smešnih otroških pesmic** iz zbirke otroških šaljivk in Enci benci na kamenci (Enci benci na kamenci je zbirka 50 otroških pesmic, ki so se predajale od ust do ust, se spreminjale in skozi več generacij spremljale slovenske otroke pri različnih igrah. Zbral jih je Roman Gašperin, 2010 pa izdala Mladinska knjiga):

|  |  |  |
| --- | --- | --- |
| Metoda neroda,  po lojtro je šla,  se lojtra zlomila,  je padla na tla. | Gospod in gospa  po cesti sta šla.  Gospod je zavriskal,  se v hlače podriskal,  gospa je jokala,  ker hlače je prala,  gospod je pa klel,  ker hlač ni imel. | Miha ga piha,  vrabčka lovi,  preden ga ujame,  mu rep posoli. |
| Matija mataja,  hruške prodaja,  hruška mu zgnije,  Matija pa vpije. | Vrana je po cest hodila,  pa si nogo je zlomila  in prišel je črn vran,  pa odnesel jo je stran. | Enkrat je bil en biberbav,  je staro Micko v košek dal.  Micka je iz koša kukala,  ga je za lase cukala. |
| Gagaj, gagaj, gos!  Gagaj, gagaj, gos!  Dedek hodi bos:  babica ga je sezula,  sama se obula. | Peter in Pavel  sta vlekla za kavelj,  Peter je pal,  Pavel pa vstal. | Reci lipa, ti si pipa,  reci lajna, ti si cajna,  reci ladja, polna sadja,  reci lok, nima rok,  reci lov, skrij se v rov,  reci luč, ti si fuč. |

V takšno škatlo sodijo tudi **rime.** Lahko so take, ki imajo vsebino, lahko pa se samo poigramo z besedami in zlogi, kar jih imajo otroci zelo radi (odraslim pa so včasih kar nadležne). Bodimo pozorni na to, da smo ob rimanju spoštljivi in da se res vsi iskreno nasmejimo.

V to hišico lahko shranimo tudi **zabavne živali.** Iz revij izrežemo različne sličice živali, jih razrežemo na posamezne dele teles in sestavimo po svoje. Npr.: telo ribe ima pasji rep, konjska kopita in levjo grivo. Take živali pa lahko otrok nariše sam. Pustimo pot njegovi (in svoji) domišljiji in ustvarjalnosti.

Smeh je pol zdravja, drugo polovico pa si ustvarimo sami z odgovornim samozaščitnim vedenjem.

Ostanite zdravi!

Sonja Bobek Simončič, svetovalna delavka